د ایران نه پاکستان ته ستانه شوي دوه کسان کرونا وایرس وهلي دي
ډاکټر ظفر مرزا په ټویټ کې لیکلي چې د دواړو ناروغانو علاج روان دی او حالت یې د خطرې نه بهر دی. نومړی وايي نور معلومات به سبا د هغه د تفتان د سفر وروسته په یوه خبري غونډه کې ورکوي 
واشنگټن — د پاکستان د وزیراعظم د صحت چارو مشیر ډاکټر ظفر مرزا ویلي په پاکستان کې دوه کسان کرونا وایرس وهلې او دواړه ناروغان په نژدې ورځو کې د ایران نه پاکستان ته ستانه شوي دي. بلخوا، د ایران سره په پوله بلوچستان صوبه کې حکومت د مارچ د ١٥ نېټې پورې د تعلیمي ادارو د بندولو اعلان وکړو. ډاکټر ظفر مرزا وویل د کرونا وایرس یو مریض په سند صوبه او بل په "فېډرل ایریاز" کې دی. هغه فیډرل ایریاز وضحات ونکړو خو د پاکستان د جیو ټېلې وژن وویل د کرونا ودیم مریض په اسلام کې دی. ډاکټر ظفر مرزا وویل په پاکستان کې د کرونا دواړو مریضانو په تېرو ١۴ ورځو کې د ایران سفر کړی و. ډاکټر ظفر مرزا د بلوچستان اعلا وزیر جام کمال خان ترڅنگ خبري غونډې ته وویل هغه کسان چې په نژدې ورځو کې د چین او یا د ایران د سفر نه ستانه شوي باید چې ځان ډاکټر ته وښايي. هغه وویل هغه خلک چې تبه لري یا په بدن کې درد لري هغوي دې هم خپله طبي معاینه وکړي. ډاکټر ظفر مرزا وویل د ویرې او تشویش پرځای د احتیاط نه کار اخیستل پکار دي. په عین حال کې د پاکستان جیو ټېلې وژن په خپل رپورټ کې وویل د بلوچستان حکومت د مارچ د ١٥ نېټې پورې په صوبه کې د تعلیمي ادارو د تړلو اعلان کړی دی. خبري غونډې ته د وینا نه وړاندې ډاکټر ظفر مرزا د شورو، چهارشنبې، په ورځ د ټوېټر دلارې په پاکستان کې د کرونا د تصدیق شویو لومړو ناروغو پخلی وکړو. هغه په ټویټ کې لیکلي چې د دواړو ناروغانو علاج روان دی او حالت یې د خطرې نه بهر دی. دې وړاندې د پاکستان ټېلې وژن چېنلو ویلي یو ناروغه تن د کراچۍ په یو هسپتال کې د علاج لپاره داخل کړی شوی دی. رپورټونه وايي دغه تن څو ورځې وړاندې د ایران نه په جهاز کې کراچۍ ته ورغلی و. پاکستان د گل دوشنبې، په ورځ د ایران سره خپل سرحد وتړلو او رپورټونه وايي د زرگونو په شمېره کې پاکستانیان په ایران کې ایسار شوي دي. په ایران کې یوه هفته وړاندې د کرونا وایرس موندل شوی دی او په هېواد کې په ١٣٩ مريضانو کې ١٩ کسان مړه شوي دي.